	ПРЕССЪОБЩЕНИЕ


13 май 2004 г.

На 17 и 18 май 2004 г. в хотел Шератон, зала “Средец”, ще се проведе Втората годишна конференция на централните банки на Балканските държави. Конференцията на тема “Производителност, инвестиции и растеж” е посветена на 125-годишния юбилей на Българската народна банка и ще бъде открита от управителя на БНБ Иван Искров.

В конференцията ще вземат участие представители на изследователските звена на централните банки на Гърция, Словения, Румъния, Албания, Хърватска, Турция, Босна и Херцеговина, Македония, Сърбия и Черна гора, които ще представят свои доклади за текущото развитие на икономиките в техните страни. Почетни лектори са проф. Дейл Йоргенсон (Харвардски университет, САЩ) и проф. Алфредо Канавезе (Университет на Буенос Айрес, Аржентина). Гости на конференцията са представители на Международния валутен фонд, Европейската централна банка, Банката за международни разплащания (Базел), Американската агенция за международно развитие (USAID), Европейската комисия, Европейската банка за възстановяване и развитие, както и на научната общност у нас.

